[Paschalis Episcopus, servus servorum Dei, reverendissimo fratri Hugoni Cluniensi Abbati, salutem et Apostolicam benedictionem. Religioni vestræ per omnipotentis Dei gratiam Sedis Apostolicæ benignitas gratulatur, quoniam plerisque in locis largiente Domino, per vestræ sollicitudinis studium, ubi nulla fuerat instituta, ubi defecerat per Galliarum partes est restituta Religio. Eapropter sicut ab ipsis Cœnobii vestri primordiis, ita largiente Domino usque in finem vos tanquam carissimos filios Apostolicæ Sedis tuetur auctoritas. Omnia igitur ad vestrum Cœnobium pertinentia, sicut à prædecessoribus nostris munita sunt, ita et nos Apostolicæ Sedis auctoritate munimus. In quibus ea propriis vocabulis exprimenda duximus, quæ temporibus nostris per Dei gratiam adquisita, et vestri regiminis dispositioni subjecta noscuntur: Monasterium videlicet sancti Albani à Burchardo Episcopo datum in suburbio Basileæ urbis. In eodem Episcopatu Monasterium de Altichlica à Frederico Comite, per supra dicti Episcopi sollicitudinem in manus vestras abdicatum atque concessum. In Bisuntino Episcopatu Monasterium Vallis clusæ, quod profectò Romani juris per Pontium Episcopum nostro vobis favore concessum est. In Episcopatu Tarvanensi Monasterium sancti Michaëlis de Vvasto. In Episcopatu Arvernensi Ecclesiam sancti Juliani de Salzeto, Ecclesiam sancti Martini de Mutiniaco, Ecclesiam sancti Amandi juxta fluvium Arteram; quas tres Ecclesias Durannus Episcopus vobis indulsit: Ecclesiam sanctæ Mariæ de Cogniaco, Ecclesiam sancti Martini de Santiniaco, Ecclesiam sanctæ Mariæ de Chirmaco, Ecclesiam de Lingiaco, Ecclesiam de Cromeda, Ecclesiam sancti. Amandini, quas sex Ecclesias Vvillelmus vobis concessit Episcopus: Ecclesiam sancti Desiderii, Ecclesiam sancti Martini de Carmis, Ecclesiam sancti Hilarii juxta fluvium Morgiam; quas tres Ecclesias Petrus Arvernensis Episcopus vobis concessit. In Episcopatu Lugdunensi Ecclesiam de Selinnaco, Ecclesiam sancti Germani in Brixia; quas duas Ecclesias Hugo Archiepiscopus dedit vobis. In Episcopatu Bellicensi Ecclesiam de Pariaco, Ecclesiam de Camilliaco, Ecclesiam de Primasello, Ecclesiam sancti Bauldelii, Ecclesiam de Conziaco, Ecclesiam de Rossellione, Ecclesiam de Prumiliaco, Ecclesiam sanctæ Agathæ de Rumiliaco, Ecclesiam de Ymnimonte cum appendiciis suis, hæ siquidem Ecclesiæ concessæ sunt vobis à Pontio Bellicensi Episcopó. Juxta urbem Tarentasiam Ecclesiam S. Martini à Bosone Episcopo concessam. In Episcopatu Genevensi Ecclesiam de bona Vvarta, Ecclesiam de Doaliendis, Ecclesiam de Hasneriis, Ecclesiam sancti Joannis de Gonellis. Hæc nimirùm omnia vestro Cœnobio tanquam membra capiti adhærentia nos in perpetuum sub jure ac regimine tam tuo, quàm successorum tuorum persistere præsentis paginæ assertione sancimus, ne ulli omninò hominum liceat hæc vestræ subjectioni subtrahere, et à Cluniensis Monasterii jure quibuslibet occasionibus alienare. Si qua igitur in futurum Ecclesiastica sæcularisve persona hanc constitutionis nostræ paginam sciens, contra eam temerè venire tentaverit secundò tertióve commonita, si non satisfactione congrua emendaverit, potestatis honorisque sui dignitate careat, reamque se divino judicio de perpetrata iniquitate cognoscat, et à sacratissimo Corpore ac Sanguine Dei et Domini Redemptoris nostri Jesu Christi aliena fiat, atque in extremo examine districtæ ultioni subjaceat. Cunctis autem eidem loco justa servantibus sit pax Domini nostri Jesu Christi, quatinùs et hic fructum bonæ actionis percipiant, et apud districtum judicem præmia æternæ pacis inveniant. Amen. Amen. Amen. Ego Paschalis Catholicæ Ecclesiæ Episcopus. Datum apud villam sancti Ypoliti per manum Joannis S.R. Ecclesiæ Diaconi Cardinalis ac Bibliothecarii VI. Idus Februarii, indict. XV. Incarnationis Dominicæ, anno M. C. VI. Pontificatus autem Domni Paschalis, secundi Papæ, anno VIII.]